9. การควบคุมภายใน

บริษัทฯได้ให้ความสำคัญกับการควบคุมภายในอย่างต่อเนื่อง
โดยคณะกรรมการบริษัทฯได้จัดให้มีระบบการควบคุมภายในที่เพียงพอ เหมาะสมแก่การดำเนินธุรกิจ
เพื่อสนับสนุนให้การดำเนินงานมีประสิทธิภาพและประสิทธิผล ดูแลรักษาทรัพย์สิน
ระบบบัญชีและรายงานทางการเงินมีความถูกต้องน่าเชื่อถือ และมีการปฏิบัติตามกฎหมาย
ระเบียบที่เกี่ยวข้อง
อีกทั้งยังกำหนดให้มีการประเมินความเพียงพอของระบบการควบคุมภายในเป็นประจำทุกปี
ซึ่งการประเมินครอบคลุมองค์ประกอบการควบคุมภายใน 5 ประการ ได้แก่ 1)
องค์กรและสภาพแวดล้อม 2) การบริหารความเสี่ยง 3) กิจกรรมการควบคุม 4)
ระบบสารสนเทศและการสื่อสารข้อมูล และ 5) การติดตามและประเมินผล
และในการประชุมคณะกรรมการบริษัทฯ ครั้งที่ 2/2553 เมื่อวันที่ 26 กุมภาพันธ์ 2553
ที่ประชุมได้มีความเห็นเกี่ยวกับความเหมาะสมและความเพียงพอของระบบการควบคุมภายใน ดังนี้

1. สภาพแวดล้อมของการควบคุม

  คณะกรรมการบริษัทฯมีการกำหนดเป้าหมายการดำเนินงานที่ชัดเจนและวัดผลได้
  มีการสอบทานและอนุมัติแผนงานประจำปีของบริษัทฯตามที่ฝ่ายบริหารเสนออย่างรอบคอบ
  และจัดให้มีสภาพแวดล้อมในองค์กรที่สนับสนุนให้ระบบการควบคุมภายในเป็นไปอย่างมีประสิทธิภาพ
  ได้แก่ กำหนดขอบเขต อำนาจหน้าที่ของกรรมการบริหาร
  และประธานเจ้าหน้าที่บริหารอย่างชัดเจน การจัดโครงสร้างองค์กรที่เหมาะสม
  และจัดทำนโยบายและระเบียบวิธีปฏิบัติงานครอบคลุมธุรกรรมด้านการเงิน การจัดซื้อ
  และการบริหารทั่วไปเพื่อป้องกันการทุจริต นอกจากนี้
  คณะกรรมการบริษัทฯยังได้กำหนดให้กรรมการและผู้บริหารของบริษัทฯ
  จัดทำรายงานการมีส่วนได้เสียของตนเองและบุคคลที่เกี่ยวข้อง
  เพื่อให้บริษัทฯมีข้อมูลประกอบการดำเนินการตามข้อกำหนดเกี่ยวกับการทำรายการที่เกี่ยวโยงกัน
  และติดตามดูแลให้กรรมการและผู้บริหารต้องทำหน้าที่ด้วยความระมัดระวังและซื่อสัตย์สุจริต
  (Fiduciary duties)

2. การบริหารความเสี่ยง

  บริษัทฯกำหนดวัตถุประสงค์ระดับองค์กรที่ชัดเจน
  มีการประเมินปัจจัยความเสี่ยงในการประกอบธุรกิจทั้งที่เป็นปัจจัยภายในและปัจจัยภายนอกซึ่งอาจส่งผลกระทบต่อการบรรลุเป้าหมายในการดำเนินธุรกิจภายใต้งบประมาณที่กำหนด
  มีการวิเคราะห์สาเหตุที่อาจทำให้เกิดปัจจัยความเสี่ยงต่างๆ
  และมีการกำหนดมาตรการจัดการความเสี่ยงดังกล่าว นอกจากนี้
  คณะกรรมการบริษัทฯมีการแต่งตั้งคณะกรรมการบริหารความเสี่ยง
  เพื่อทำหน้าที่สนับสนุนการปฏิบัติงานของคณะกรรมการในเรื่องดังกล่าวให้เป็นไปอย่างมีประสิทธิภาพ

3. กิจกรรมการควบคุม

  บริษัทฯมีกิจกรรมการควบคุมในการวางแผนและควบคุมการปฏิบัติงาน
  มีการแบ่งแยกหน้าที่เพื่อตรวจสอบซึ่งกันและกัน
  มีการกำหนดขอบเขตอำนาจหน้าที่และวงเงินในการอนุมัติในแต่ละระดับไว้อย่างชัดเจน
  บริษัทฯมีการควบคุมการปฏิบัติงานของฝ่ายบริหารที่เหมาะสมเพียงพอ
  มีการสอบทานผลการดำเนินงานของฝ่ายบริหารโดยคณะกรรมการบริษัทฯ
  คณะกรรมการตรวจสอบได้มีการพิจารณาทบทวนและอนุมัติแผนงานตรวจสอบประจำปีเพื่อให้มั่นใจว่าแผนงานตรวจสอบครอบคลุมกิจกรรมที่สำคัญของบริษัทฯ
  รวมถึงการอนุมัติการทำธุรกรรมของบริษัทฯกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวจะพิจารณาเสมือนเป็นรายการที่กระทำกับบุคคลภายนอก

4. ระบบสารสนเทศและการสื่อสารข้อมูล

  บริษัทฯมีการพัฒนาระบบสารสนเทศและระบบข้อมูลอย่างต่อเนื่อง
  มีการจัดทำข้อมูลที่สำคัญต่างๆอย่างเพียงพอเพื่อประกอบการตัดสินใจของคณะกรรมการบริษัทฯและผู้บริหาร
  กรรมการบริษัทฯได้รับเอกสารการประชุมที่มีข้อมูลที่จำเป็นชัดเจนเพียงพอก่อนการประชุมภายในระยะเวลาที่เหมาะสม
  รายงานการประชุมคณะกรรมการบริษัทฯมีการบันทึกข้อซักถาม ข้อสังเกต
  และสรุปความเห็นของกรรมการ มีการจัดเก็บเอกสารเป็นหมวดหมู่
  รวมถึงการบันทึกบัญชีจัดทำขึ้นตามหลักการบัญชีที่รับรองทั่วไปและเหมาะสมกับลักษณะธุรกิจ

  5. ระบบการติดตามประเมินผล

  บริษัทฯมีการติดตามประเมินผลการควบคุมภายใน
  และประเมินคุณภาพการปฏิบัติงานโดยกำหนดวิธีปฏิบัติงานที่เหมาะสมเพื่อให้มีการติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของระบบการปฏิบัติงานตามปกติของฝ่ายบริหาร
  และผู้ที่มีหน้าที่เกี่ยวข้อง
  และบริษัทฯมีการกำหนดแผนการดำเนินงานในการติดตามและเปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
  รวมถึงบริษัทฯมีหน่วยงานตรวจสอบภายในรายงานตรงต่อคณะกรรมการตรวจสอบ
  โดยมีการประเมินระบบการควบคุมภายในตามแผนการตรวจสอบประจำปี

นอกจากนี้ การแสดงความเห็นต่องบการเงินบริษัทฯ ประจำปี 2552 โดยผู้สอบบัญชีของบริษัทฯ
ก็มิได้ระบุข้อบกพร่องของระบบการควบคุมภายในที่มีสาระสำคัญซึ่งอาจก่อให้เกิดความเสียหายต่อการดำเนินงานของบริษัทฯ
อย่างไรก็ตาม
ในระหว่างปีผู้สอบบัญชีมีการรายงานข้อสังเกตที่พบจากการตรวจสอบบัญชีของบริษัทฯบางประการให้
แก่คณะกรรมการบริษัทฯทราบ
เพื่อใช้เป็นข้อมูลในการปรับปรุงระบบการควบคุมภายในให้มีประสิทธิภาพยิ่งขึ้น ซึ่งข้อสังเกตสำคัญๆ
ได้แก่

บริษัทฯมีเงินทดรองจ่ายค่าซื้อที่ดินและเงินมัดจำค่าซื้อที่ดินที่คงค้างเป็นเวลานาน
การซื้อที่ดินมีราคาสูงกว่าราคาประเมินจากกรมธนารักษ์อย่างเป็นสาระสำคัญ
ซึ่งเงินทดรองจ่ายฯดังกล่าวฯได้ติดตามทวงถามและได้รับชำระคืนบางส่วนแล้ว
สำหรับการซื้อที่ดินบริษัทฯจะพิจารณาราคาตลาดของที่ดินบริเวณนั้นและโอกาสทางการตลาด
ในการพัฒนาโครงการประกอบด้วย ทั้งนี้
มูลค่าประเมินที่ดินดังกล่าวโดยผู้ประเมินอิสระสูงกว่าราคาจัดซื้อของบริษัทฯ

ทั้งนี้คณะกรรมการตรวจสอบได้จัดให้มีรายงานของกรรมการตรวจสอบสำหรับปี 2552 ไว้แล้ว